**Отчет на дейността на НЧ „Пробуда-1926“ село Железница
за 2022 година**

**Читалищна дейност**

В изпълнение на чл. 10 от Закона за народните читалища, НЧ „Пробуда-1926“ с.Железница е вписано в Регистъра на народните читалища към Министерство на културата под № 2465 с действаща библиотека вписана в Регистъра на обществените библиотеки, в изпълнение на чл. 10 от Закона за обществените библиотеки под № 1198. През 2022 г. извършена пререгистрация на читалището в Агенция по вписванията гр.София. Вписани са промени в обстоятелствата в публичния Регистър на народните читалища.

Народно читалище „Пробуда-1926” е организация с нестопанска цел – с традиционна, богата, многообразна, многофункционална и разнообразна дейност. То е ангажирано със запазването и развитието на културните и народните традиции, художественото творчество и любителската самодейност, библиотечно – информационна дейност. Нашето читалище, културно просветна организация със близо 100 годишна история, се превърна в основен център за развлекателни дейности и любителско творчество за жителите и гостите на селото, за обмен на информация и хранилище на нематериалното културно наследство, за предаване на традиционни знания и умения между поколенията. За съхраняването и развитието на традиционната култура, подкрепата и развитието на самодейното изкуство , на традиции, ритуали и обреди. Участници от всички възрасти са ангажирани в творчески самодейни формации, групи и клубове. Работата на читалищните служители и Настоятелството и през този отчетен период бе насочена към възраждане и развитие на традиционната художествена култура, запазване на обичаите, традициите и празниците, подпомагане на самодейното художествено творчество, библиотечна дейност, организиране на дейности на открито за населението, развитие на любителски формации, клубове по интереси и образователни и спортни школи. Осъществяваше дейността си в съответствие със своите програмни цели заложени в Устава и дейностите по културния календар за 2022 година. Служителите и читалищното Настоятелство работиха заедно за утвърждаване на вече изградени дейности и преосмисляне на приоритети.

Всички бележити дати бяха отбелязани с тематични витрини: 149г. от обесването на Васил Левски. Към тематичната витрина по случай националния ни празник 03.03 включихме беседа и я направихме съвместно с ученици от 191-во ОУ „Отец Паисий“. По случай 01.04 - деня на хумора и шегата организирахме виц - маратон с ученици от 191-во ОУ, под надслов „Светът е оцелял, защото се е смял“. През месец април , по случай месеца на книгата, децата от предучилищна група направиха своето първо посещение - запознаване с библиотеката, а децата от 1-ви до 5-ти клас научиха правилата за ползване на библиотечния фонд.

По случай Великденските празници във фоайето на читалището направихме изложба на Великденски яйца и украси, изработени от учениците. 24.05 - деня на славянската писменост и култура, 02.06 - поклон пред Христо Ботев и всички загинали за свобода и независимост на България, като съвместно с Кметство Железница, учениците от 191-во училище и техните учители организирахме шевствие-рецитал пред сградата на читалището. Тематична витрина по случай 06.09 - съединението на България, по случай 21.11- деня на християнското семейство и 01.11 - деня на народните Будители. През месец февруари, както беше заложено в Културния ни календар за 2022г., в „Детската ни работилничка за всичко”, съвместно с ученици от 191 ОУ изработихме мартенички, а след това през юли моделирахме плажни чехли.

Съвместния ни проект с г-жа Вероника Ненова, а именно школата по английски език към читалището продължава своята успешна дейност вече четвърта година, като броя на децата, желаещи да посещават школата се увеличава. Към момента над 50 деца в различно ниво на напредналост посещават школата. Г-жа Ненова дава всичко от себе си в работата си с децата. Тя е добър професионалист и има уникален подход към тях. Удоволствие е да се работи с нея! През месец юни, най-малките ученици от школата по английски език и техния преподавател г-жа Вероника Ненова, показаха на открит урок, колко много са научили през изминалата учебна година! А, г-жа Вероника Ненова показа, че когато се работи с любов и усърдие, резултатите са отлични! Благодаря, мис Рони!

**Художествено- творческа дейност и културно - масови мероприятия:**

В самодейните състави и групи на НЧ „Пробуда-1926“, развиват своя талант и умения над 85 деца и възрастни. Всички те са и основните ни участници в провеждането на културните прояви и събития от културния календар на читалището. Гостуват по покана на читалищата в района и извън него. Представят достойно институцията ни на местна почва и на фестивали в страната и чужбина**.**

През март 2022г., съвместно с кметство Железница отбелязахме Сирни заговезни с традиционния обреден огън на центъра на селото и общоселско веселие. По случай деня на самодееца, организирахме обща среща-веселба между бивши и настоящи самодейци. Срещата премина с много настроение, музика, песни и танци.

 НЧ „Пробуда-1926“ и Кметство Железница организираха съвместно весел празник по случай международния ден на детето - 01.06. Децата се забавляваха с игри и танци от актьор - аниматор.

В духа на традициите и тази година бяха проведени два курса на обучение – „Лазаруване“ и „Коледуване“. Курсовете бяха с продължителност повече от месец, като тяхната цел бе да се научат и преговорят обредните танци и песни свързани с двата празника и да запознаят желаещите да участват младежи и девойки с начинът, по който празниците протичат в нашия край . Да научат, че Коледарските и Лазарски обредни песни и наричания са различни по мотиви, според мястото на изпълнение и лицето, за което се наричат, че има традиционно празнично облекло.

Настоятелството въведе възрастови ограничения за да бъде постигната максимално автентичността на обичаите. Останахме верни на традицията и Коледари и Лазарки зарадваха жителите на селото с пожелания за здраве и берекет. Придружени от г-жа Игнатова /директор на 191 ОУ/, лазарките ни пяха за здраве, берекет и благополучие в Регионално Управление на Образованието и в СО Район Панчарево. Коледарите ни предизвикаха интереса на няколко национални телевизии и бяха излъчени на живо.

През месец юни НЧ „Пробуда-1926“, съвместно с 191-во ОУ „Отец Паисии“ и Кметство Железница организираха концерт - спектакъл по случай 150-годишния юбилей на училището. В присъствието на много официални лица и жители и гости на с. Железница бе изнесен великолепен концерт, с участието на самодейните групи към читалището, учениците от 191-во ОУ и гост-изпълнители.

Тази година, благодарение на любезното съдействие на СО р-н Панчарево и съвместната ни работа с кметство Железница, към традиционният празник на селото „Успение Богородично“ включихме още две концертни вечери под надслов „Празник на музиката“. Трите концертни вечери преминаха в много настроение, песни и танци. На празника взеха участие всички самодейни групи към читалището, както и гости-изпълнители и самодейци. Честта да ни поздравят за празника ни оказаха изпълнители като Илия Луков, Росица Пейчева, Райна, Бобан Здравкович, формация „Тъпани“, Стойо Стоев и малкия „голям“ гайдар Стефан Иванов. Получи се изпълнен с настроение и веселие концерт и празник, като се погрижихме местните жители да останат доволни, а гостите с добри впечатления от Железница.

Традиционният Коледен концерт на НЧ „Пробуда-1926“ бе организиран в две части: Посрещане на Дядо Коледа на откритата сцена на центъра на селото и празнична програма в салона на читалището. В програмата участваха самодейните групи към читалището, учениците от 191-во ОУ „Отец Паисий“ и децата от ДГ „Радост“. Зрителите на концерта наброяваха над 250 души, а отзивите повече от положителни.

**Танцови групи - Участия**

ТС "Железница" с ръководител Венелин Кирков през месец май взе участие във ФФ „С песен и танц в Панчарево, извоюва 2-ро място в раздел танцови състави и формации над 18 годишна възраст в МФФ „Шопски наниз „ гр. Костинброд през месец юни. Зарадваха с танците си и местната публика и гостите ни на традиционния събор "Успение Богородично“ и разбира се участваха на традиционния ни коледен концерт.

Детските танцови групи /Училищна група и група детска градина/ от 2022 г. са с нов художествен ръководител - г-жа Маргарита Карчина. Тя започна работата си при нас с голямо усърдие и положи много усилия да създаде нов репертоар на детските танцови групи. От месец октомври 2022 г. тя е и щатен ръководител. В рамките на няколко месеца бяха поставени новите танци, с които децата се представиха чудесно на юбилейния концерт по случай 150-годишнината на нашето училище, на празника на селото „Успение Богородично“ - те танцуваха и трите концертни вечери и на Традиционния ни Коледен концерт радваха зрителите със своята артистичност.

Групата за Народни хора, с ръководител Диян Младенов, вече е със сценични изяви и има своето сценично име – ТГ „Пробуда“. През месец май бе организирана лагер - школа с посещение на „Къща Дешка“ - Горно Драглище и среща със земляците ни от Железница обл. Благоевград. Сценичният дебют на ТГ „Пробуда“ бе на празника на селото „Успение Богородично“, като показаха завидно самочувствие и танцови умения на утвърдила се вече танцова група. През месец октомври взеха участие в 17-ти МФФ „Малешево пее и танцува“ – Микрево – 2022 г. и показаха репертоар, танцови умения и настроение на коледния концерт.

През месец май, ДЮТГ с ръководител Диян Младенов взе участие във фолклорен фестивал „С песен и танц в Панчарево“. През юни спечелиха Голямата награда на Настоятелството на НЧ „Чичо Стоян-1927“ с.Дивотино за цялостно представяне и второ място в раздел клубове за народни танци и школи в категория до 18 годишна възраст на МФФ „Шопски наниз“ гр. Костинброд 2022 г. Участваха и в 19-ти ФФ „Шопска песен„ Локорско 2022 г. През месец октомври взеха участие в 17-ти МФФ „Малешево пее и танцува“ – Микрево – 2022 г. Танцуваха с настроение и увереност на коледния концерт.

Танцовите групи към читалището бяха включени в предаването на БТВ „Богатствата на България“, излъчено на 28.05.22 г., а танцова формация „ Железница“, с ръководител Диян Младенов участва в съвместен проект с Рени Гайтанджиева /фолк изпълнителката Рени/, с който и бяха присъдени 3 награди.

Поздравяваме всички танцьори, които с труда и таланта си имат принос за издирването, сценичната реализация и популяризирането на българското фолклорно танцово изкуство.

И тази година, за осъществяване на своите проекти и курсови работи, съдействие от нас потърсиха студенти от СУ „ Климент Охридски„ – факултет по педагогика, на които осигурихме необходимата им информация /материали, снимки и др./ по темите им, свързани с българските обичаи и традиции.

**Материално - техническа база**

През месец март, с читалищни средства бяха закупени материали и бяха освежени лазарските украси за предстоящото Лазаруване.

През месец юни, с помощта на отпуснати средства от СО р-н Панчарево, бяха подменени централните сценични завеси с нови.

През месец септември, с общите усилия на служителите на читалището, кметството и г-н Младенов бе направен освежителен ремонт на залата за танци. От върнатите за желязо радиатори бяха закупени ремонтни материали и нови завеси.

Погрижихме се да обогатим сценичния гардероб като закупихме необходимите шивашки материали, от които бяха ушити 12бр. престилки и бели забрадки.

 По инициатива на г-н Диян Младенов, Председател на читалищното Настоятелство и ръководител на ДЮТС и ТГ „Пробуда „ и с негово съдействие, продължава привличане на фирми-дарители, с чиято подкрепа читалищния реквизит и материална база значително се подобри. „ПРАКТИКЕР РИТЕЙЛ“ ЕООД и МОСЮ БРИКОЛАЖ СОФИЯ 3 дариха на читалището коледна украса, с която на традициония коледен концерт, сцената придоби празничен облик.

На традиционния празник на селото „Успение Богородично“ Фирми- дарители се погрижиха за храната и напитките на участниците в празничната програма.

Мъжете от ТГ „Пробуда“ и техния ръководител Диян Младенов, дариха за нуждите на читалището шевна машина „Сингер“ на стойност 299 лева.

Г-н Младенов, с любезното съдействие на г-н Дойчин Сремкин, кмет на с.Железница и член на Настоятелството, привлякоха дарители, с чиято помощ бяха ушити 5бр. Софийска мъжка носия и още 12 бр. женски забрадки/шамлии/. Очакваме да бъдат ушити и дарени и 16 бр. женска тракийска носия. Тези дарители пожелаха да останат анонимни, но ние им благодарим за проявената съпричастност и отзивчивост!

Техният жест е безкрайно ценен за нас! Желаем им крепко здраве и успешна реализация!

За поредна година с Кметство Железница кандидатствахме и спечелихме проект „Зелена София”, от който ни бяха предоставени храсти и паркова мебел.

**Библиотечна дейност през 2022г.**

Библиотеката към НЧ „Пробуда-1926” е разположена в помещение с площ 52 кв.м. Фондът е строго подреден, разделен е на възрастови групи и обособен детски кът. Организацията на фонда в библиотеката е добра. Той е подреден в съответствие с всички правила, за да могат читателите да се ориентират възможно най-бързо.

 Макар и неотоплена, библиотеката е средище на млади и по-възрастни хора, тя е единственият извор на информация и литература в нашето село.Основна цел в библиотечната дейност е привличане на читатели от най- ранна детска възраст, затова всяка година библиотеката се посещава от учениците от местното училище. Работим съвместно с Кметство, училище, детска градина.

 Всяка година във фоайето на читалището се правят тематични витрини, посветени на годишнини на велики личности. Отбелязват се национални празници и бележити дати.

За изминалата година в библиотеката са регистрирани 133 читатели, което е значително увеличение в сравнение с 2021г. Това е благодарение на библиотекаря и учителите от местното училище,които съвместно организираха интересни литературни мероприятия за учениците.

През 2022 година в библиотеката са постъпили 28 тома нова литература. Обогатени са предимно отделите с художествена и ученическа литература. Средствата за закупуване на нови книги се набавят от читателската такса, която е 5лв. за цялата година. Въпреки, че има незаплатени такси, читатели не се връщат.

През 2022г. бяха отчислени 814 тома литература, като остаряла по съдържание и физически изхабени, на стойност 163,14 лв и в края на периода фондът на библиотеката наброява 12 255 библиотечни единици.

За популяризиране на дейността и фонда си библиотеката организира:

* Инициативи, свързани с книгата, културни мероприятия.
* Работа с най-малките деца с цел зараждане на интерес към книгата.
* Тематични витрини, посветени на годишнини на велики личности.
* Отбелязване на национални празници.

Надяваме се и през 2023г. да продължи сътрудничеството ни с 191 ОУ „Отец Паисий”, а също да привлечем деца от предучилищната група на ДГ „Радост” с четене на приказки и различни игри, да им покажем, че в библиотеката могат да прекарват времето си пълноценно и да ги научим да обичат книгите.

В предвид на гореизложените дейности смятам, че НЧ” Пробуда-1926” активно участва в културния живот на нашето общество и продължава да бъде едно от най– активните читалища в р-н Панчарево. То е дом на книгата, танците, музиката, образованието, спорта и приложните изкуства. Въпреки трудностите, които имахме като институция и въпреки напрегнатото ежедневие на хората, тук в Читалището можем да намерим онова, което би подхранило духа и би спасило уникалното българско народно творчество, обичаи и традиции.

Нека пожелаем на Читалищното настоятелство, на проверителната комисия, секретаря, библиотекаря, художествените ръководители и не на последно място на самодейците още много културни мероприятия и незабравими участия във фестивали. Изискват се много усилия, упорита работа и творческо дръзновение. Пожелаваме си го! Благодаря за вниманието!